徐仲車食於學官吏或以爲不可欲罷去之太守不聽禮遇如初感之而作
作者：秦觀
朝代：宋

paragraphs: 許丞老病聾，督郵白欲廢。
賢哉黄次公，鑒裁實精詣。
殷勤謝督郵，此丞乃廉吏。
重聽庸何傷，善助無失意。
古人骨已朽，來者復誰繼。
仲車天下士，固非許丞類。
至行通神明，問學有根柢。
若充老更聘，自革風俗弊。
太守前已聞，粟帛俄見賜。
奈何少年子，輒效督郵事。
道喪賢哲窮，聞之爲流涕。
人心如其面，難以一律揆。
所望在次公，督郵何足議。